Kent Ranum

Kent Thomas Hågenstad Ranum (født 1976) er en norsk politiker (H), som fra oktober 2023 er ordfører i Trondheim.

Han har tidligere vært fast medlem av Trondheim bystyre i én periode (2011–2015) og vara i to perioder.

Han er utdannet jurist fra Universitetet i Bergen fra 2002 og har vært privatpraktiserende advokat. Han har vært selvstendig næringsdrivende, fortrinnsvis med investeringer i næringseiendom.

Han har vært brukt som konferansier og underholder, mest kjent for sin karakter «Super-Nils», en imitasjon av tidligere RBK-trener Nils Arne Eggen. Kent Ranum har selv vært leder i valgkomiteen i RBK. 

Ranum var Høyres ordførerkandidat ved kommunevalget i 2023. Etter valget, dannet Høyre ett nytt flertall med Venstre, Sp, MDG, Pensjonistpartiet og KrF. Dette innebar at Ranum blir ordfører og Venstres Erling Moe blir varaordfører. Flertallet har uttrykt som mål å innføre parlamentarisme i Trondheim i 2024, og om så skjer, er det tenkt at Ranum vil bli byrådsleder. Både Ranum og Moe overtok offisielt som henholdsvis ordfører og varaordfører 26. oktober.

Han er oppvokst på Kattem og i Klæbu og bor på Singsaker.

Referanser 

Høyre-ordførere i Trøndelag
Ordførere i Trondheim
Norske forretningsfolk
Konsuler
Personer fra Trondheim kommune